
Odbor za upravljanje zračnega prostora (v nadaljnjem besedilu: Odbor) je v skladu z:
· Uredbo Komisije (ES) št. 2150/2005 z dne 23. decembra 2005 o določitvi skupnih pravil za prilagodljivo uporabo zračnega prostora (UL L št. 342 z dne 24. 12. 2005, str. 20–25; v nadaljnjem besedilu: Uredba 2150/2005/ES),
· Eurocontolovimi specifikacijami (EUROCONTROL Specification for the application of the Flexible Use of Airspace (FUA) – ECTRL SPEC), in
· Protokolom za upravljanje zračnega prostora Republike Slovenije, verzija 2 z dne 21. 2. 2020, 
pripravil poročilo o izvajanju prilagodljive uporabe zračnega prostora in oceno uporabe zračnega prostora v letu 2025.

Ob tem se pojasnjuje, da se od 1. decembra 2024 uporablja nov zakonodajni akt Uredba (EU) 2024/2803 Evropskega parlamenta in Sveta z dne 23. oktobra 2024 o izvajanju enotnega evropskega neba (prenovitev) (UL L št. 2024/2803 z dne 11. 11. 2024; v nadaljnjem besedilu: Uredba 2024/2803/EU). Ta uredba podaja splošne zahteve glede prilagodljive uporabe zračnega prostora.

Od 5. oktobra 2025 se uporablja novi Zakon o letalstvu (Uradni list RS, št. 85/24; v nadaljnjem besedilu: ZLet-1), ki podaja nekatere nove ureditve glede urejanja zračnega prostora. Ta zakon v 148. členu podaja tudi novo pravno podlago za podrobnejše podzakonsko urejanje upravljanja zračnega prostora; Vlada podrobneje določi izvajanje ravni upravljanja zračnega prostora iz tretjega odstavka 148. člena ZLet-1, zahteve in postopek glede uvajanja sprememb v zračnem prostoru in pravila prednosti dodeljevanja zračnega prostora. 

[bookmark: _Hlk224816414]Glede na gornje se Uredba o izvajanju Uredbe Komisije (ES) o določitvi skupnih pravil za prilagodljivo uporabo zračnega prostora (Uradni list RS, št. 81/13) uporablja le še v delih, ki niso v nasprotju z ZLet-1. Te določbe so 6. člen (mednarodno sodelovanje) ter del 7. člena (nadzor). Prvi stavek 7. člena ponavlja z ZLet-1 določeno pristojnost Javne agencije za civilno letalstvo Republike Slovenije (v nadaljnjem besedilu: agencije)(v 190. členu) in Vojaškega letalskega organa (v nadaljnjem besedilu: VLO)(v 253. členu) za nadzor, v drugem stavku pa podaja obveznost poročanja obeh organov o izvajanju te uredbe o izvajanju in vprašanjih iz svoje pristojnosti iz Uredbe 2150/2005/ES.

Poročilo temelji na poročilih oz. podatkih, ki so jih posredovali agencija, VLO, Celica za upravljanje zračnega prostora (v nadaljnjem besedilu: Celica), Poveljstvo sil Slovenske vojske ter Kontrola zračnega prometa Slovenije, d. o. o. (v nadaljnjem besedilu: KZPS). Poročilo zajema obdobje leta 2025. 
 
[bookmark: _Toc426111588]I. Poročilo o izvajanju prilagodljive uporabe zračnega prostora 2025

1. Pravne podlage 

Uredba 2024/2803/EU v drugem odstavku 45. člena določa: »Države članice Komisiji letno poročajo o uporabi koncepta prilagodljive uporabe zračnega prostora v svoji pristojnosti v okviru skupne prometne politike.«.

Uredba 2150/2005/ES določa seznam elementov, potrebnih za letno poročilo o izvajanju prilagodljive uporabe zračnega prostora: 
· splošen opis nacionalne organizacije in odgovornosti na ravni 1, ravni 2 in ravni 3 koncepta prilagodljive uporabe zračnega prostora, 
· ovrednotenje delujočih sporazumov, postopkov in podpornih sistemov, ustanovljenih na strateški, predtaktični in taktični ravni upravljanja zračnega prostora. To vrednotenje se opravi v zvezi z varnostjo, zmogljivostjo zračnega prostora, učinkovitostjo in prilagodljivostjo operacij zrakoplovov vseh uporabnikov,
· težave pri izvajanju te uredbe, sprejeti ukrepi in potrebe po spremembah,
· izidi nacionalnih inšpekcijskih pregledov, statističnih raziskovanj in revizij varnosti,
sodelovanje med državami članicami pri upravljanju zračnega prostora in zlasti pri ustvarjanju in upravljanju čezmejnega zračnega prostora in čezmejnih dejavnosti.

Za Republiko Slovenijo izvaja obveznost poročanja pristojni organ agencija z izpolnjevanjem vprašalnika »SES and EASA BR IMPLEMENTATION Questionnaire Version ASM (FUA)«, ki ga po uskladitvi z vsemi deležniki, tudi Ministrstvom za infrastrukturo in Ministrstvom za obrambo, v funkciji organizacij, katerih predstavniki so imenovani v Odbor, posreduje Agenciji Evropske unije za varnost v letalstvu (v nadaljnjem besedilu: EASA).  

2. Splošen opis nacionalne organizacije in odgovornosti na ravni 1, ravni 2 in ravni 3 koncepta prilagodljive uporabe zračnega prostora

ZLet-1 določa pristojne organe ter organizacijo upravljanja zračnega prostora na vseh treh ravnem in naloge.

Naloge upravljanja zračnega prostora na strateški ravni, kar vključuje pripravo strokovnih podlag in gradiv ter izvajanje drugih nalog v skladu z ZLet-1, potrebnih za izvajanje strateške ravni upravljanja zračnega prostora, ob upoštevanju načel in pravil prilagodljive uporabe zračnega prostora, opravlja Odbor. 

Odbor sestavljajo predstavnik ministrstva, pristojnega za promet in predstavnik agencije kot predstavnika civilnih organov ter dva predstavnika ministrstva, pristojnega za obrambo, kot predstavnika vojaških organov. Člane Odbora in njihove namestnike imenuje vlada. Odbor za vodi predsednik, ki je predstavnik ministrstva, pristojnega za promet.

(Novi) Odbor je ustanovljen z ZLet-1. Vlada Republike Slovenije je imenovala (sklep št. 01100-1/2025/3 z dne 2. 10. 2025) člane (in njihove namestnike). 

Novi Odbor je institut, ki je naslednik Odbora za upravljanje zračnega prostora Republike Slovenije, ki je bil oblikovan z Uredbo o izvajanju Uredbe Komisije (ES) o določitvi skupnih pravil za prilagodljivo uporabo zračnega prostora (Uradni list RS, št. 81/13) v letu 2014. 

V skladu s tretjim odstavkom 4. člena Uredbe 2150/2005/ES je bila Evropska komisija o osebah ali organizacijah, ki so odgovorne za izvajanje nalog strateškega upravljanja zračnega prostora Republike Slovenije obveščena v januarju 2026. 

Novi Odbor se je prvič sestal v novembru 2025 in zastavil okvirje delovanja. 

Naloge upravljanja zračnega prostora na predtaktični ravni izvaja Celica, ki jo sestavljajo predstavniki izvajalca služb zračnega prometa kot predstavniki civilnih organov in pripadniki Slovenske vojske kot predstavniki vojaških organov. Predstavnike civilnih organov v Celico imenuje izvajalec služb zračnega prometa, predstavnike vojaških organov pa imenuje minister, pristojen za obrambo. Celica dodeljuje zračni prostor v skladu s predpisom iz osmega odstavka 148. člena ZLet-1 ter pravočasno sporoča in objavlja razpoložljivost zračnega prostora uporabnikom zračnega prostora, izvajalcem služb zračnega prometa in drugim zainteresiranim subjektom. 

ZLet-1 določa, da način izvajanja nalog upravljanja zračnega prostora na predtaktični ravni Celica opredeli v operativnih postopkih, na katere soglasje poda Odbor. Administrativne in druge podporne naloge Celice zagotavlja izvajalec služb zračnega prometa. Organizacijski in administrativni vidiki izvajanja nalog se podrobneje določijo v dogovoru, ki ga skleneta izvajalec služb zračnega prometa in ministrstvo, pristojno za obrambo.

KZPS, kot izvajalec služb zračnega prometa, je imenoval predstavnike v Celico (kot predstavnike civilnih organov).

Vojaški predstavniki v Celici so iz operativnega nivoja Slovenske vojske, Poveljstva sil (PSSV J-3 ZRAK) in taktičnega nivoja 15. brigade vojaškega letalstva in zračne obrambe, civilni del pa kontrolorji zračnega prometa, osebje civilno-vojaškega sodelovanja, ATM inženiringa in varnosti v zračnem prometu iz KZPS. 

Administrativne in druge podporne naloge za opravljanje nalog Celice zagotavlja KZPS, ki hrani gradiva 10 let. 

Naloge upravljanja zračnega prostora na taktični ravni, kar vključuje aktivacijo, deaktivacijo ali prerazporeditev zračnega prostora, ki ga je dodelila Celica, izmenjavo informacij in zagotavljanje varnosti pri upravljanju interakcij med civilnimi in vojaškimi leti, izvajajo izvajalec služb zračnega prometa in nadzorne vojaške enote, ki izvajajo naloge v skladu z dogovorjenimi skupnimi operativnimi postopki, na katere soglasje poda Odbor.

Celica in taktična raven upravljanja zračnega prostora delujeta na operativni ravni.

Javnost dela

Odbor se je za namen podajanja informacij o tem, kako nacionalni organi uporabljajo koncept prilagodljive uporabe zračnega prostora, da se zagotovijo optimalne koristi za civilne in vojaške uporabnike zračnega prostora, zavezal k objavam informacij na spletnih straneh. Tako ministrstvi, katerih predstavniki so člani Odbora, objavljajo na svojih spletnih straneh informacije o prilagodljivi uporabi zračnega prostora, Protokolu in delu Odbora.

Spletna stran o upravljanju zračnega prostora: 
https://www.gov.si/teme/upravljanje-zracnega-prostora/

3. Ovrednotenje delujočih sporazumov, postopkov in podpornih sistemov, ustanovljenih na strateški, predtaktični in taktični ravni upravljanja zračnega prostora v zvezi z varnostjo, zmogljivostjo zračnega prostora, učinkovitostjo in prilagodljivostjo operacij zrakoplovov vseh uporabnikov.

Celica je pregledala uveljavljene dogovore o uporabi struktur zračnega prostora, ki so v upravljanju Celice: 
1. Aktiviranje območij omejitev ali prepovedi letenja v zračnem prostoru ter izdaja NOTAM sporočil v zračnem prostoru Republike Slovenije (SOP PSSV št. 13-0010, interno navodilo SV, 2025), 
2. Navodilo za izvajanje postopkov pri poletih prestreznikov zveze NATO (interno navodilo v OKZP), 
3. Postopkovnik ob aktivaciji zrakoplovov prestreznikov Slovenske vojske na nalogah varovanja zračnega prostora Republike Slovenije (2019), 
4. Postopkovnik o operativnih postopkih za uporabo struktur zračnega prostora LJTSA1 MERYL in LJTSA2 MERYH, 
5. Navodilo o postopkih za preklic zapore zračnega prostora na območju poligona OSVAD Poček (2017), 
6. Postopkovnik AMC za aktivnosti, ki zahtevajo omejitve in prepoved uporabe zračnega prostora (TRA/TSA)(2022) (ti. Postopkovnik AMC – FUA).

Postopki dodeljevanja struktur zračnega prostora na dnevni ravni se izvajajo ob koordinaciji OKZP in Slovenske vojske, preko aplikacije CIAM. 

Celica opozarja na odsotnosti podpornih sistemov, ki bi uporabnikom omogočali sproten vpogled v stanje upravljanja zračnega prostora. Sodelovala je pri uvedbi orodja LARA, ki v letu 2025 še ni bilo v operativni uporabi.

Celica opravlja analizo izvedenih dogodkov. Glede dogodkov v letu 2025 je Celica ugotovila, da so vsi potekali varno.

O izvajanju ravni 3 (taktična raven) sta poročala KZPS in Slovenska vojska, Poveljstvo sil.

4. Težave pri izvajanju te uredbe, sprejeti ukrepi in potrebe po spremembah

Celica poroča o naslednjih težavah:
1. težavah pri učinkovitosti načrtovanja aktivnosti oz. dogodkov, za katere Slovenska vojska potrebuje ureditve glede uporabe zračnega prostora. 
2. odsotnost podrobnejšega urejanja izvajanja nalog, s čimer bi se podale jasne strateške usmeritve, določitev formalnih pogojev za delo v Celici,  določitev pravil prednosti dodeljevanja zračnega prostora, 
3. v obeh organizacijah umestiti (nova) delovna mesta za izvajanje nalog Celice, 
4. neustreznost sedanje organizacije operativnega dela, 
5. potrebna je prenovitev obstoječih postopkovnikov ter uskladitev skupnih dokumentov KZPS in Slovenske vojske za uporabo struktur zračnega prostora,
6. določitev postopkov za uporabo orodja LARA pred njegovo operativno uporabo, 
7. odsotnost podpornih sistemov, ki bi uporabnikom omogočali vpogled v stanje uporabe zračnega prostora,
8. spremeniti je treba mehanizme arhiviranja podatkov o uporabi zračnega prostora, 
9. trenutne stalne strukture v zračnem prostoru ne zadostujejo potrebam Slovenske vojske. 

Na taktični ravni je KZPS izpostavila:
10. nezmožnost odprave ugotovljenih neskladij v nadzoru agencije zaradi nuje sodelovanja obeh organizacij v Celici, 
11. sodelovanje KZPS v postopkih uvajanja sprememb v zračnem prostoru, 
12. oblikovanje volumnov (tj. struktur zračnega prostora)  in njihova uporaba, 
13. priprave na vojaške vaje, 
14. spoštovanje dogovorjenih operativnih postopkov 
.

Glede na poročanje nadzornih organov se ugotavlja naslednje: 
15. pri izvajanju nadzorov se ne upošteva obvezanost iz 190. člena ZLet-1 glede usklajenega nadzora.

Odbor na podlagi poročanja ugotavlja:
16. da ureditve v zvezi z zračnim prostorom niso jasne vsem deležnikom, zato bo treba nameniti več pozornosti posvetovanju z vsemi ravnmi upravljanja zračnega prostora, 
17. treba je podrobneje urediti izvajanje nalog na vseh treh ravneh in določiti pravil prednosti dodeljevanja zračnega prostora oz. uveljaviti predpis na podlagi 148. člena ZLet-1. 

Odbor bo sodeloval pri oblikovanju in strokovnih rešitev, izvedel posvetovanja in  podprl predloge, ki bodo prispevali k učinkovitejšemu izvajanju vseh treh ravni upravljanja zračnega prostora. 


5. Posvetovanje z uporabniki zračnega prostora

Strateški cilj Odbora je in bo vzpostaviti zaupanje in spoštovanje med regulatorji zračnega prostora in vsemi drugimi deležniki prek posvetovanja in sodelovanja. Odbor se pri izvedbi posvetovanja naslanja na aktivnosti obeh pristojnih ministrstev – Ministrstva za infrastrukturo in Ministrstva za obrambo, vsako v okviru svojih zakonskih pristojnosti. Ministrstvo za obrambo redno izvaja posvetovanja z zainteresirano javnostjo v zvezi z izvajanjem vojaških aktivnosti na določenih območjih, Ministrstvo za infrastrukturo pa je v letu 2025 sledilo interesom zainteresirane javnosti in izvajalo po potrebi dvostransko in osredotočeno izmenjavo informacij in stališč ter se dogovarjalo za prihodnje aktivnosti v posameznih zadevah, ki se tičejo tudi uporabe zračnega prostora. 

Odbor v skladu z dogovorom z agencijo izvaja ali sodeluje pri posvetovanjih z uporabniki zračnega prostora glede uvajanja sprememb v zračni prostor. Preko posvetovanja in usklajevanja tudi zagotovi, da je skupni obseg omejitev ali rezervacij zračnega prostora v vsakem trenutku omejen na nujno potrebno, pri čemer se hkrati zagotovita varnost in izpolnjevanje nacionalnih operativnih zahtev. 

Odbor je kot vsako leto poizvedel o načrtovani uporabi zračnega prostora in prejete informacije posredoval relevantnim deležnikom. 

6. Izidi nacionalnih inšpekcijskih pregledov, statističnih raziskovanj in revizij varnosti

Pristojna organa za nadzor nad predtaktičnim (raven 2) in taktičnim (raven 3) upravljanjem zračnega prostora sta agencija in VLO, vsak za svoje področje pristojnosti. 

Oba sta opravila nadzore in podala ugotovitve oz. ugotovila nepravilnosti ali pomanjkljivosti. 

7. Sodelovanje med državami članicami pri upravljanju zračnega prostora in zlasti pri ustvarjanju in upravljanju čezmejnega zračnega prostora in čezmejnih dejavnosti

Odboru se poroča o morebitnem razvoju čezmejne uporabe zračnega prostora s sosednjimi državami, kjer je to potrebno zaradi prometnih  tokov in dejavnosti uporabnikov, oziroma drugih aktivnostih v zvezi z upravljanjem zračnega prostora z navedenimi sosednjimi državami članicami, da skupaj obravnavajo uporabo zračnega prostora prek državnih meja in/ali meja letalskih informativnih območij; še posebej z Italijo, kot državo, ki ni v FAB CE. Republika Slovenija trenutno nima čezmejnih območij (Cross Border Areas - CBA).  
[bookmark: _Toc426111589]
II. Ocena uporabe zračnega prostora 2025

1. Obveznost poročanja po Izvedbeni uredbi Komisije (EU) št. 2019/317 (načrt izvedbe) 

Izvedbena uredba Komisije (EU) 2019/317 z dne 11. februarja 2019 o določitvi načrta izvedbe in ureditve pristojbin na enotnem evropskem nebu ter razveljavitvi izvedbenih uredb (EU) št. 390/2013 in (EU) št. 391/2013 (UL L št. 56 z dne 25. 2. 2019, str. 1, s spremembami) nalaga obveznost poročanja o uporabi zračnega prostora (za kazalnike o spremljanju, za učinkovitost uporabe, stopnjo načrtovanja in stopnjo uporabe). 
 


2. Poročilo o uporabi zračnega prostora

	oznaka strukture zračnega prostora:
	Vsota rezerviranih  ur (D-1)
	Vsota porabljenih ur

	R4
	 659,42
	 433,42

	R5
	 274,25
	 175,67

	R6A
	 75,50
	 26,17

	R6BC
	 107,50
	 46,50

	LJTSA MERY
	 107,00
	 46,78

	Ad hoc strukture*
	 2027
	 1039,48

	Skupaj
	3250,67
	1768,02


 *ZT25, RG25, ZK25, AS25, LK25 

Celica poroča o objavljeni in dejanski uporabi zračnega prostora. Vir podatkov za  LJ-R4, R5, LJ- R6A-R6B-R6C so NOTAM-i,  objavljeni in preklicani. 

3. Ocena uporabe zračnega prostora

Vzpostavljene strukture uporabe zračnega prostora so zasnovane modularno in so umeščene na način, ki omogoča njihovo uporabo glede na potrebe in na način, da minimalno vplivajo na komercialni zračni promet.  

Podatki o uporabi zračnega prostora v letu 2025 kažejo, da je vsota porabljenih ur nižja ali enaka vsoti števila načrtovanih ur. 
	
Odbor podaja oceno, da se v zračnem prostoru Republike Slovenije koncept prilagodljive uporabe zračnega prostora izvaja, vendar je treba težiti k optimalnemu načrtovanju uporabe zračnega prostora. 

12

image1.png
REPUBLIKA SLOVENIJA
MINISTRSTVO ZA INFRASTRUKTURO




